Jerusaléa asia hojaha ada Saulo,
vaꞌora najahariharihaꞌoadahamaniha adani Jesus vaipohihava abono,
vaꞌora naabinivini vaꞌora nofiha.
Binofiki vaꞌora gathivini adani Jesus vaipohihava abono sidaji hoariha vahojaki.
Oniania Jerusaléa ajihina viahania Sauloa bikanikhariaha ada sasidotxi vakadikaꞌdaꞌdi:
—Hora bana iathini kapapirania oavikhaki kaimoni.
Damasco sidajia okaikahihi,
papira vaꞌora onanokiahira kaimoni adani akadijaꞌari Deu-ra vara vaniꞌavini kagorani bodinia vahojaki,
avigaja kaimoni ida hora ikaronavini.
Papira athinia hora honaria bana vaꞌora ogathira kaimoni adani Jesus vaipohihava abono Damasco sidajia vahojaki.
Vaꞌora ogathiki bana adani makhira,
gamo vihiki,
vidabohana naothinia vaꞌora ovikhavini hida kadania — Sauloa biniꞌaha ada sasidotxi vakadikaꞌdaꞌdi.
Hari.
Papira-ra gathaniha ada Saulo,
ajihiꞌaha.
Damasco sidajia okhaꞌaha.
Sidaji-ra anamaakariꞌaha,
nama gaariꞌihi ida safini vagana fori hiki.
Vagajorakihi Saulo iꞌoaria.
Adariha,
bikamithahi ida athii:
—Saulo,
Saulo,
nahina mani ida hora inajahariharivini hija?
Sauloa binanaꞌdohiha:
—Kaꞌdaꞌdi,
hana ihini mani i?
—Hovani mani Jesus ooniki ho.
Hora inajahariharibakhiaki i.
Gaaꞌa.
Damasco sidajia okhaꞌa.
Ikaikahini vani hoariha ira honariavini hiki-ra bada niꞌaꞌa bana — niha ada Jesus.
Vahoariha Saulo-ra vavaipohihaki vigaakosoana viso vakhaniꞌaha.
Athii-ra vakamithavini kabaꞌi,
ni-nahina-ra vanokiki.
Gaaꞌaha ada Saulo.
Nokho amaraꞌaha,
kamaodorohana ni-nahina-ra nokijanaki.
Oniaroa,
vahoariha vaagathihi ida Saulo saꞌa avakakavanamaꞌaha,
avavikhaꞌaha Damasco sidajia.
Mahi ahoarabakosikia kamaodorohaki ada Saulo.
Ni-ꞌbaiki.
Ni-nahina-ra aviki jaboni.
Hari.
Damascoa hojaha ada Jesus vaipohihava abono Ananias oniki.
Vadirina kabaꞌi vadami fori hikia Anania binokiha ada Jesus.
Biniꞌaha:
—Ananias.
Anania bigathanihi ida Jesus athi:
—Kodikaꞌdaꞌdi,
hida vani ohojaja.
Jesua biniꞌaha:
—Gaaꞌa mahija gora kahagihini asohimiki onikia iokhavini.
Judas gorana-ra nakoꞌdihaꞌa bana.
Judas gorana bodinia hojaha ada Saulo.
Tarso sidaji kaijaꞌarini ada.
Hidakabaꞌi hojaꞌiki ada hihida sidaji Damascoa.
Kidiania okhaꞌa.
Deu-ra vara niꞌaki ada Saulo.
Binokihi ida jaboni vadami fori hiki.
Vadami fori hikia ira nokiki bana ada Saulo.
Binokihi ida ikhajakosini kidiania,
nokho ikaabadaꞌaha,
avagahaꞌianaja kaimoni ida nokho — Anania-ra niꞌaha ada Jesus vadami fori hikia.
Anania biniꞌaha:
—Jesus,
ofiniki ada.
Ni-onofiki ida ookhana kidiania.
Ijaꞌari vaipohiki hora vananamithavini hiꞌiki ada makhira badani jaharikia kabadanibakhiana,
vaꞌora najahariharibakhiaki adani kadaijaꞌari Jerusaléa vahojaki.
Hihida sidajia khaꞌaha ada Saulo jaboni vaꞌora nakoꞌdihavini.
Bivikhahi ida papira sasidotxi vakadikaꞌdaꞌdi binoꞌavini hiki kadaijaꞌari-ra vaꞌora gathira kaimoni,
vidabohana vaꞌora osara kaimoni Jerusaléa — Jesu-ra niꞌaha ada Ananias.
Jesua biniꞌaha:
—Okhaꞌa kidiania.
Onagathogathoꞌiki ada ovari kodihonai abono hira kaimoni.
Judeus kaijaꞌari vihiriki vakadiania vara bivaniꞌaki bana ida omonina.
Arabo ipohiki vavakaꞌdaꞌdiva vakadiania jaboni vara bivaniꞌaki bana ida omonina.
Israel kaijaꞌari vakadiania jaboni vara bivaniꞌaki bana ida omonina.
Hovani onavaꞌisohiki bana ada Saulo,
imana ꞌbanani-ra kamithara kaimoni kodimoni — Jesua biniꞌaha ada Ananias vadamia.
Oniaroa,
okhaha ada Ananias,
Judas gorana okhajakosiꞌaha.
Saulo nokho-ra kaabadaha,
biniꞌaha:
—Oigamina Saulo,
kodikaꞌdaꞌdi Jesus hora karonaꞌiki ho kadania okhana.
Ovani ada inokiꞌara hagihia ikhani kabaꞌi.
Hora honariavini hiki inokhoni avagahaꞌia kaimoni,
Maꞌonahai Jahaki ira aviꞌonaniki bana i jaboni.
Bikaabadavini kabaꞌi Saulo nokho ꞌbaꞌdani,
vararaꞌihi ida abaisana asafi fori hiki.
Avagahaꞌianahi ida nokho ꞌbaꞌdani.
Oniaroa,
Anania bikanaꞌaha.
Saulo kanana naothinia ꞌbaiꞌaha,
danoꞌianaha.
Asia hojaha ada Saulo Damasco sidajia Jesus vaipohihava abono vakadiania.